Βασίλης Μπισμπίκης

Ο Βασίλης Μπισμπίκης (Λουτράκι, 29 Οκτωβρίου 1977) είναι Έλληνας ηθοποιός της τηλεόρασης, του θεάτρου και του κινηματογράφου και θεατρικός σκηνοθέτης. Είναι απόφοιτος της Δραματικής Σχολής Μαίρης Βογιατζή-Τράγκα (2006).

Νεανικά χρόνια 
Γεννήθηκε στο Λουτράκι Κορινθίας, όπου και πέρασε τα πρώτα του χρόνια. Ο πατέρας του, Μιχάλης Μπισμπίκης, ήταν γνωστός ποδοσφαιριστής του Ολυμπιακού Λουτρακίου και της Κορίνθου, ενώ διετέλεσε και προπονητής σε διάφορες ποδοσφαιρικές ομάδες. Η πρώτη του επαφή 

με την υποκριτική ήταν η συμμετοχή του σε σχολικές παραστάσεις και σε τοπική θεατρική ομάδα. Αφότου αποφοίτησε από το Γυμνάσιο, εργάστηκε περιστασιακά ως μπάρμαν και σερβιτόρος, ενώ επί τρία χρόνια υπήρξε γκρουπιέρης σε καζίνο. Σε ηλικία 25 ετών εγκαταστάθηκε στην Αθήνα και σπούδασε υποκριτική.

Καριέρα 
Στη συνέχεια, ξεκίνησε την πορεία του στο θέατρο, με τις παραστάσεις: Βρωμιά, Λυσιστράτη, Καλός στρατιώτης Σβέικ, Σε στενό οικογενειακό κύκλο, Ευμενίδες κ.ά. Το 2008 έκανε το τηλεοπτικό του ντεμπούτο με τις σειρές Το Δέκα στον ALPHA και Ο γητευτής στον ANT1. Ακολούθησαν οι σύντομες συμμετοχές του στη σειρά μυστηρίου Σε είδα και στην ερωτική σειρά Αληθινοί Έρωτες στον ALPHA, ενώ παράλληλα πρωταγωνίστησε στο ΚΘΒΕ, στις παραστάσεις: Λεωφορείο ο Πόθος, Ορέστης, Ματωμένος Γάμος και Ο τουφεκισμός της Σαλονίκης. Τη σεζόν 2009-2010 έπαιξε στις παραστάσεις Ερωτική Αναρχία, Προμηθέας Δεσμώτης και Η Τραβιάτα της Λισαβόνας.

Έγινε ευρύτερα γνωστός μέσα από τη συμμετοχή του στη δραματική σειρά Τα Μυστικά της Εδέμ στο MEGA, ως Λευτέρης Παπαπολίτης, τη σεζόν 2010-2011.

Το 2011 έλαβε μέρος στη σπονδυλωτή ταινία Η Πόλη των Παιδιών. Τον επόμενο χρόνο πρωταγωνίστησε στην κοινωνική σειρά του ANT1 Είναι στιγμές κι έπαιξε στη θεατρική παράσταση Ακρότητες. Το 2014 είχε έναν μικρό ρόλο στην κωμική σειρά Καλές δουλειές στον ANT1.

Τη σεζόν 2014-2015 πρωταγωνίστησε στη δραματική σειρά Δικαίωση στο MEGA κι έλαβε μέρος στα έργα Η τρελή του Σαγιό, Fantastico - Τα δημιουργημένα συμφέροντα, Το τρελό αίμα και Ο χορός του θανάτου στο θέατρο. Τη σεζόν 2016-2017 πρωταγωνίστησε στην κοινωνική σειρά Η λέξη που δε λες. 

Παράλληλα, έπαιξε στις παραστάσεις Καζιμίρ και Καρολίνα, Δεσποινίς Τζούλια —στην οποία ανέλαβε επίσης τη διασκευή και τη σκηνοθεσία— και Θείος Βάνιας. Την ίδια περίοδο, ανέλυσε δραματουργικά και σκηνοθέτησε το έργο Άρης. Τη σεζόν 2018-2019 έπαιξε στα Cabaret και Άνθρωποι και ποντίκια — το οποίο και σκηνοθέτησε. Παράλληλα, ήταν ο σκηνοθέτης της περιοδείας του Άρη και της θεατρικής παράστασης Πατέρας.

Το 2020 πρωταγωνίστησε στην ταινία Η Μπαλάντα της Τρύπιας Καρδιάς και συμπρωταγωνίστησε στο Digger.

Τη σεζόν 2020-2021 πρωταγωνίστησε στον 2ο κύκλο της σειράς "Άγριες Μέλισσες", στον ΑΝΤ1, στον ρόλο του Μάνου Βόσκαρη.

Τη σεζόν 2021-2022 πρωταγωνίστησε στην νεανική μεταφυσική περιπέτεια μυστηρίου "Κομάντα και Δράκοι" στο MEGA.

Τη σεζόν 2022-2023 πρωταγωνιστεί στη νέα δραματική σειρά "Αυτή Η Νύχτα Μένει" στον ALPHA στον ρόλο του Στρατή Βαρδάρη. 

Τη σεζόν 2023-2024 θα πρωταγωνιστεί στον γ κύκλο της δραματικής σειράς ''Σασμός'' στον ALPHA.

Προσωπική ζωή 
Απέκτησε έναν γιο από τον πρώτο του γάμο με την Κωνσταντίνα Μπεκιάρη.

Από το 2021 είναι σε σχέση με την επίσης τραγουδίστρια Δέσποινα Βανδή.

Παραπομπές

Εξωτερικοί σύνδεσμοι 
 

Έλληνες άνδρες ηθοποιοί τηλεόρασης
Έλληνες άνδρες ηθοποιοί θεάτρου
Έλληνες άνδρες ηθοποιοί κινηματογράφου
Έλληνες σκηνοθέτες
Έλληνες σκηνοθέτες θεάτρου